ΓΡΑΠΤΗ ΕΡΩΤΗΣΗ E-0496/98 υποβολή: Daniel Varela Suanzes-Carpegna (PPE) προς την Επιτροπή (2 Μαρτίου 1998)

Θέμα: Απαίτηση αποσαφήνισης αποκλειστικής οικονομικής ζώνης της Αργεντινής

Η Επιτροπή, σε απάντηση σε ερώτησή μας Ε-3951/97 ((ΕΕ C 310 της 9.10.1998, σελ. 5. )), τονίζει ότι «θα θίξει το ερώτημα» της σοβαρής νομικής ανασφάλειας των κοινοτικών πλοίων που ασκούν δραστηριότητα στα διεθνή ύδατα που γειτνιάζουν με την αποκλειστική οικονομική ζώνη της Αργεντινής «εν ευθέτω χρόνω» και «στο πλαίσιο» του κοινού σχεδίου για τη δημιουργία συστήματος συνεργασίας στο νοτιοδυτικό Ατλαντικό.

Υπογραμμίζει, επίσης, ότι η Αργεντινή υπέβαλε στον ΟΗΕ τις γεωγραφικές συντεταγμένες στοιχεία της ΑΟΖ της στις 16 Σεπτεμβρίου 1996 και ότι η Επιτροπή στερείται των αρμοδιοτήτων για την εξέταση των θεμάτων που έχουν σχέση με την οριοθέτηση της ΑΟΖ της Αργεντινής.

Αγνοεί η Επιτροπή το γεγονός ότι η κατάσχεση του κοινοτικού πλοίου Arpon πραγματοποιήθηκε στις 13 Μαΐου 1997, δηλαδή, παρόλο που η Αργεντινή είχε υποβάλει τις προαναφερθείσες συντεταγμένες της αποκλειστικής οικονομικής ζώνης της στον ΟΗΕ στις 16 Σεπτεμβρίου 1996;

Τί έχει αλλάξει ώστε παρόμοια γεγονότα να μην επαναληφθούν;

Αγνοεί η Επιτροπή ότι, συγκεκριμένα, οι επαληθεύσεις που έγιναν στους χάρτες που κατατέθηκαν στον ΟΗΕ δεν αντιστοιχούσαν παράκτες γεωγραφικές αναφορές στην υπόθεση Arpon;

Προτίθεται άραγε η Ευρωπαϊκή Επιτροπή να μην προβεί στην περίπτωση αυτή σε καμία ενέργεια ούτε έναντι της Αργεντινής ούτε έναντι του ΟΗΕ, αποδεχόμενη την υφιστάμενη κατάσταση ανακρίβειας και τους κινδύνους που συνεπάγεται για τον κοινοτικό στόλο έως ότου, μετά από καιρό, αρχίσει να ισχύει το κοινό «σχέδιο» δημιουργίας καθεστώτος πολυμερούς συνεργασίας στην περιοχή;

Δεν είναι αυτή η περίπτωση που οι κοινοτικές αλιευτικές αρμοδιότητες της Επιτροπής συνεπάγονται την υποχρέωση να μεριμνά για την οφειλόμενη νομική ασφάλεια των στόλων της στα διεθνή ύδατα και, τέλος, και να επαληθεύει και να εξασφαλίζει τη σωστή νομική οριοθέτηση της αποκλειστικής οικονομικής ζώνης άλλων κρατών, αποφεύγοντας τις ανακρίβειες που μπορούν να προκαλέσουν νέες και ανεπιθύμητες συγκρούσεις;

Απάντηση της κ. Bonino εξ ονόματος της Επιτροπής (22 Απριλίου 1998)

Η Επιτροπή παρακολούθησε με προσοχή την εξέλιξη της κατάστασης του πλοίου Arpσn και παρόλο που αυτό δεν ασκεί δραστηριότητα στο πλαίσιο της αλιευτικής συμφωνίας, τόσο η αντιπροσωπεία στο Buenos Aires όσο και η γενική διεύθυνση XIV επενέβησαν σε διαφορετικά επίπεδα και επανειλημμένα.

Η Επιτροπή είναι σύμφωνη ότι καταστάσεις όπως αυτή που οδήγησε στην εν λόγω νηοψία δημιουργούν δυσκολίες ερμηνείας και μία ορισμένη αβεβαιότητα για τα σκάφη που ασκούν δραστηριότητα στην εν λόγω περιοχή.

Γι'αυτό το λόγο το θέμα της οριοθέτησης της αποκλειστικής οικονομικής ζώνης (ΑΟΖ) εθίγη κατά τη διάρκεια συνεδρίασης που πραγματοποιήθηκε πρόσφατα μεταξύ της Επιτροπής και των αρχών της Αργεντινής. Σύμφωνα με τις αρχές της Αργεντινής το σημείο που ονομάζεται «Restringa sur balneario los angeles», που αποτελεί τον λόγο για την προαναφερθείσα νηοψία, δεν εμφαίνεται στους χάρτες που έχουν κατατεθεί στα Ηνωμένα Έθνη δεδομένου ότι η κλίμακα τους είναι πολύ μεγάλη. Αντίθετα, εμφαίνεται σε όλους τους άλλους χάρτες που χρησιμοποιούνται για τον υπολογισμό των συντεταγμένων βάσεως.

Η Επιτροπή θεωρεί, επιπλέον, ότι το παράκτιο κράτος έχει εμφανώς καθήκον δυνάμει των άρθρων 56, παράγραφος 2, και 75 της Σύμβασης για το δίκαιο της θάλασσας να παράσχει τις απαραίτητες διευκρινίσεις για την οριοθέτηση μιας ΑΟΖ και αν παραλείψει το καθήκον που υπέχει είναι υπεύθυνο σύμφωνα με το διεθνές δίκαιο.

Προκειμένου να διευκρινιστεί η κατάσταση αυτή, οι αρχές της Αργεντινής είναι διατεθειμένες να διοργανώσουν μία τεχνική συνεδρίαση με την Ισπανία και η Επιτροπή είναι έτοιμη να συμμετάσχει. Αν στη συνέχεια των επαφών εξακολουθήσει να υφίσταται το ίδιο κλίμα νομικής ανασφάλειας, θα πρέπει να προβλεφθεί ένα πιο επίσημο διάβημα.